《庚子出都留别 其二》
清代·宋育仁

西山化鹤复来归，城郭人民事事非。目断嵇琴成绝调，心游羿彀愿忘机。

请看国破家何在，还望天高照肯微。钟鼓寂然谁问阙，台城空见纸鸢飞。

作者简介：宋育仁，字芸子，四川富顺人。博通群籍，尤深经学，为王闿运及门高弟。乙未割台之役，有感事五首，唐衢痛哭，杜牧罪言，兼而有之。见连横《台湾诗录》，今据以移录。